ศาลแพ่งนัดชี้ประเด็นพิพาทคดีร้อยตรีเสียชีวิตระหว่างฝึกหลักสูตรมหาดเล็กรักษาพระองค์ 19 ก.ย. นี้
 กรุงเทพฯ17 ก.ย. 2559 มูลนิธิผสานวัฒนธรรมแจ้งว่าในวันที่ 19 ก.ย. 2559 เวลา 13.30 น. ศาลแพ่ง (ถนนรัชดาภิเษก กรุงเทพฯ) นัดชี้สองสถานเพื่อกำหนดประเด็นข้อพิพาทและกำหนดหน้าที่นำสืบ ในคดีหมายเลขดำที่ พ. 2580/2559 ระหว่าง นางหวาน ทองดีนอก โจทก์ที่ 1 และนางสาวธัญญารัตน์ วรรณสถิต โจทก์ที่ 2 กับกองทัพบก จำเลย เรียกค่าเสียหายทางแพ่ง จากเหตุการณ์เสียชีวิตของร้อยตรีสนานเมื่อวันที่ 6 มิถุนายน2558 ในระหว่างฝึก หลักสูตรมหาดเล็กรักษาพระองค์ (UKBT) รุ่นที่ 11เนื่องจากมูลนิธิผสานวัฒนธรรมโดยโครงการเข้าถึงความยุติธรรมและการคุ้มครองทางกฎหมาย ซึ่งให้ความช่วยเหลือต่อมารดาและภรรยา ของร้อยตรีสนาน ทองดีนอก ในการดำเนินการตามกฎหมาย และเมื่อวันที่ 5 กรกฎาคม 2559 เวลา 9.00น. ผู้พิพากษาศาลแพ่งได้ออกนั่งพิจารณาไต่สวนคำร้องขอยกเว้นค่าธรรมเนียมศาล ในคดีหมายเลขดำที่ พ. 2580/2559 คดีระหว่าง นางหวาน ทองดีนอก โจทก์ที่ 1 และนางสาวธัญญารัตน์ วรรณสถิต โจทก์ที่ 2 กับ กองทัพบก จำเลยในคดีนี้ ในข้อหาเรียกค่าเสียหายทางแพ่งตามพระราชบัญญัติความรับผิดทางละเมิดของเจ้าหน้าที่ พ.ศ. 2539 ซึ่งโจทก์ทั้งสองฟ้องเรียกค่าเสียหายจากจำเลยในฐานะหน่วยงานต้นสังกัดของเจ้าหน้าที่รัฐผู้กระทำละเมิด รวมเป็นเงิน(ทุนทรัพย์ที่ฟ้อง) 43997144.10 บาท และในวันดังกล่าวศาลได้มีคำสั่งรับฟ้องคดีโดยยกเว้นค่าธรรมเนียมศาลทั้งหมดให้แก่โจทก์ทั้งสอง คือนางหวาน ทองดีนอก กับนางสาวธัญญารัตน์ วรรณสถิต มารดาและภรรยาของร้อยตรีสนาน ทองดีนอก นอกจากนั้นศาลแพ่ง ได้กำหนดวันนัดชี้สองสถาน ในวันที่ 19 กันยายน 2559 และในวันดังกล่าว ศาลจะดำเนินการ 4 เรื่อง คือการกำหนดประเด็นข้อพิพาท การกำหนดหน้าที่นำสืบ การกำหนดหน้าที่นำสืบก่อนหลัง และการกำหนดวันสืบพยาน ต่อไปทั้งนี้ มูลนิธิผสานวัฒนธรรมจึงขอเชิญชวนสื่อมวลชนหรือผู้ที่สนใจในคดีหมายเลขดำที่ พ. 2580/2559 หรือคดีร้อยตรีสนาน ทองดีนอก เสียชีวิตในระหว่างฝึก หลักสูตรมหาดเล็กรักษาพระองค์ (UKBT) รุ่นที่ 11 เมื่อวันที่ 6 มิถุนายน2558 เข้าร่วมรับฟังการพิจารณากำหนดชี้สองสถานในวันที่ 19 ก.ย. 2559 เวลา 13.30 น. ศาลแพ่ง (ถนนรัชดาภิเษก กรุงเทพฯ)
ศาลแพ่ง นัดชี้สองสถานเพื่อกำหนดประเด็นข้อพิพาทและกำหนดหน้าที่นำสืบ คดีร้อยตรีสนาน ทองดีนอก เสียชีวิตในระหว่างฝึก หลักสูตรมหาดเล็กรักษาพระองค์19 ก.ย. 2559 เวลา 13.30 น. นี้ที่ศาลแพ่ง รัชดาภิเษก
กองทัพ,มหาดเล็กรักษาพระองค์,สนาน ทองดีนอก